Il-Parlament beda d-diskussjoni fit-tieni qari fuq l-abbozz ta’ liġi dwar il-finanzjament tal-partiti politiċi bil-Ministru tal-Gustizzja Owen Bonnici isostni li din il-liġi se tagħti kredibilità u kontabilità lill-partiti politiċi. Meta ntroduċa l-abbozz fil-Parlament, il-Minsitru Bonnici qal li l-liġi se tagħmilha possibbli lill-Partiti politiċi biex iġibu id-dar tagħhom f’postha. Huwa qal li r-reġistrazzjoni tal-Partiti taħt il-liġi se tidħol fis-seħħ fl-ewwel tliet xhur waqt li s-sena 2015 se titqies bħala sena bażi biex il-partiti jgħaddu r-rendikont finanzjarju tagħhom lill-Kummissjoni elettorali. Huwa qal li s-sistema ta’ donazzjonijiet se tiġi regolata b’disitnzjoni netta bejn donazzjonijiet żgħar, medji u kbar. Il-kelliem tal-Oppożizzjoni dwar il-liġi Chris Said ippropona li jitwqqaf kumitat biex jiddiskuti kif tinħoloq sistema ta’ iffinazjar tal-partiti mill-Gvern bħalma jsir f’diversi pajjiżi oħra.  Huwa sostna li b’dan il-partiti ma jinxtrawx mill-ftit. Huwa qal li l-Partit Nazzjonalista qed jindirizza l-problemi finanzjarji tiegħu b’ristrutturar li sar u li qal qed jagħti l-frott. Huwa akkuża lill-Partit Labrusit fil-gvern li ż-żewg partiti mhumiex jitilqu mill-istess punt tat-tluq minħabba dak li qal  b’vantaġġ lill-Partit Laburista li jokkupa diversi postijiet tal-gvern u rekwiżizzjonati b’titlu ta’ kera jew emfitewsi.